tartuNLP/wikipedia-smugri-20251201 huggingface dataset:
ICab

iCab on Alexander Claussin kehittämä selain Mac OS, OS X ja iOS-käyttöjärjestelmille.
iCab-selain pyrkii noudattamaan mahdollisimman hyvin standardia ja selaimella voi haluttaessa tarkistaa websivun HTML-standardin mukaisuus.
iCab-selain on versiosta 3 lähtien läpäissyt Acid-testin.
Eräs omalaatuinen iCabin ominaisuus on navigointipalkin iCab-hymyikoni. Riippuen katseltavan sivun koodin virheettömyydestä ikoni joko hymyilee tai on suupielet alaspäin. Klikkaamalla ikonia avataan virheluettelo. Kaksoisklikkaamalla listan riviä aukeaa koodin sisältävä ikkuna, jossa virhekohta on korostettuna.
Shift-klikkaus ikoniin aktivoi selaimeen kätketyn erikoistehosteen. Esimerkikisi tämä sivu on todennäköisesti virheetön. 
iCab validoi myös CSS-tyylikoodia.
Lisäksi iCab kykenee validoimaan XHTML 1.0 Strict -koodattuja dynaamisia sivuja, joita on hankala validoida staattisella validaattorilla. Selain sopii siihen paljon paremmin.
iCabin 3-version käytettävyyttä parantavat myös seuraavat ominaisuudet:
Ohjelmassa voidaan valita, mitä selaintyyppiä iCab käytössä esittää (niille sivuille, jotka eivät tunnista iCab-selainta), vaikkapa MS IE6-selainta matkimalla, jolloin on mahdollista päästä niillekin sivuille, joiden html-artistien mielestä on olemassa vain yksi käyttöjärjestelmä ja yksi selain.
Historiaikkunassa on sarakkeet sivuotsikolle, viimeisimmän lukukerran ajankohdalle ja sivun URL-osoitteelle.
Suosikkilista (Hotlist) tukee seurattavien sivujen automaattista ja käsin tehtävää päivityksen tarkistusta.
iCab-selainta on arvosteltu usein seuraavista syistä:
Tärkein syy, miksi iCab-selaimesta pidetään: Se on yksi harvoista vanhoille Macintosheille soveltuvista selaimista.
Ohjelman ladattavia tiedostoja on vielä Power PC-prosessoria käyttäville 32-bittisille Mac-versioille. 
Ladattaville tiedostoille ei ole annettu hash-tarkistussummia, joilla voisi tarkistaa eheyden standardien (SVF, MD5, SHA1, SHA256, sekä SHA512) mukaan. iCab-kotisivulle ei ole edes https-suojattua turvallista yhteyttä.
Mahahaava

Mahahaava eli mahahaavatauti (Peptinen ulkustauti) on sairaus, jossa esiintyy yksi tai useampia maha- tai pohjukaissuolihaavoja. Haavat johtuvat siitä, että vatsan mahalaukun tai pohjukaissuolen limakalvo on syöpynyt puhki vatsan suolahapon vaikutuksesta. Mahahaavan välittömänä syynä voi olla suolahapon liikaerittyminen tai limakalvon alentunut vastustuskyky sitä vastaan.
Noin 10 prosenttia ihmisistä saa mahahaavan jossakin elämänsä vaiheessa. Mahahaavan yleisin syy on helikobakteeri ("helicobacter pylori"). Myös tulehduskipulääkkeet aiheuttavat mahahaavaa. 
Oireet.
Mahahaavan tyypillisin oire on eriasteinen kipu. Joskus oireisiin kuuluu närästystä ja pahoinvointia. Joillakin mahdollisesti jo tunteja sitten nautittu ruoka saattaa tulla oksennuksena ulos mahalaukun tai pohjukaissuolen ahtautumisen seurauksena. 
Työterveyslaitoksessa arvioitiin vuonna 2011, että mahahaava alentaa työkykyä yleensä enintään kolme viikkoa. Puhjennut mahahaava (perforoitunut ulcus), joka on leikattu, voi alentaa työkykyä enintään kuukauden leikkauksen jälkeen. Mikään ei viitannut myöskään siihen, että dyspepsia tai ulcus paranisivat nopeammin levossa eikä ollut olemassa todisteita siitä, että työskentelyn jatkaminen lisäisi oireiden jatkumisen tai uusiutumisen riskiä. 
Riskit.
Vuotavan mahahaavan seuraukset saattavat olla vakavia. Tällainen vaaratilanne ilmenee mustana veriulosteena eli meleenana, anemiana, ihonvärin kalpenemisena ja hengenahdistuksena melko lievässäkin rasituksessa. Aspiriini ja muut tulehduskipulääkkeet kasvattavat vuotavan mahahaavan riskiä. 
Mahahaava lisää riskiä sairastua mahasyöpään. Yhteys selittyy sillä, että taudin aiheuttaman avohaavan vuoksi bakteerin on helpompi infektoida se aiheuttaen DNA:n mutaatioita ja soluvaurioita. Pitkään jatkunut tulehdus voi muuttua krooniseksi ja siitä seuraavat limakalvomuutokset altistavat erityisesti karsinoomalle. Mahahaavan muuttumista syöväksi edistää tupakointi ja alkoholin käyttö. Mahasyövän varhaiset oireet ovat samankaltaisia mahahaavan oireiden kanssa. 
Hoito.
Mahahaavaa hoidetaan lääkkeillä ja tarvittaessa leikkauksilla. Useimmiten sairaus paranee hyvin. 
Eläimet.
Kotieläimistä mahahaava on tavallisin hevosilla. Syynä on useimmiten ruokintavirheet, liian vähän aikaa syömiseen ja heinien ja väkirehujen virheellinen suhde. Hevosten mahahaavaa hoidetaan ruokintavirheen korjaamisella ja lääkehoidolla, jolla rajoitetaan mahanesteiden eritystä. Mahahaava todetaan tähystämällä.
Mark Johnson (jääkiekkoilija)

Mark Johnson (s. 22. syyskuuta 1957 Minneapolis, Minnesota) on yhdysvaltalainen jääkiekkovalmentaja ja entinen jääkiekkoilija sekä olympiavoittaja. Pelipaikaltaan Johnson oli hyökkääjä.
Johnson aloitti uransa isänsä Bobin valmentamassa Wisconsinin yliopiston joukkueessa, jossa hän pelasi kaudet 1977–1979. Ensimmäisen kautensa jälkeen Johnson valittiin NCAA-yliopistosarjan vuoden tulokkaaksi. Wisconsin voitti samana vuonna sarjan mestaruuden. Maajoukkueuransa Yhdysvaltojen maajoukkueessa Johnson aloitti jo kaudella 1975–1976. Kauden 1979–1980 hän pelasi olympiajoukkueessa, joka voitti sensaatiomaisesti kultaa 1980 talviolympialaisissa. Johnson teki ratkaisevassa ottelussa Neuvostoliittoa vastaan kaksi maalia. Hän oli myös turnauksessa eniten pisteitä tehnyt yhdysvaltalainen pelaaja.
Pittsburgh Penguins varasi Johnsonin NHL:ään 1977 varaustilaisuuden neljännellä kierroksella numerolla 66. Samana vuonna Birmingham Bulls varasi hänet WHA:n varaustilaisuuden kolmannella kierroksella numerolla 22. Johnson aloitti NHL-uransa Pittsburghin paidassa olympialaisten jälkeen. Hän siirtyi Minnesota North Starsiin kesken kauden 1981–1982. Seuraavaksi kaudeksi Johnson siirtyi Hartford Whalersiin, jossa hän pelasi kauteen 1984–1985 asti, jolloin hänet siirrettiin kesken kauden St Louis Blues -joukkueeseen. Kaudet 1985–1990 Johnson pelasi vielä New Jersey Devilsissä, jonka jälkeen hän siirtyi Italiaan pelaamaan. Hän pelasi kaudella 1991–1992 myös Itävallan pääsarjassa ennen uransa lopettamista. Yhteensä Johnson keräsi NHL-urallaan runkosarjassa 669 ottelua, joissa syntyi 203 maalia, 305 maaliin johtanutta syöttöä eli yhteensä 508 tehopistettä. Pudotuspeleissä hänen saldonsa oli 37 ottelua, joissa hän saalisti 16 maalia ja 12 syöttyä.
Johnson aloitti valmennusuransa kaudella 1995–1996 CoHL-liigassa (nykyinen UHL) pelanneen Madison Monsters -joukkueen päävalmentajana. Kauden päätteeksi hänet valittiin liigan vuoden valmentajaksi. Kaudet 1996–2002 hän toimi Winsconsinin yliopistojoukkueen apuvalmentajana NCAA-liigassa. Syksystä 2002 lähtien Johnson on ollut Winsconsinin naisten joukkueen päävalmentaja. Hänet nimitettiin Yhdysvaltojen Hockey Hall of Fameen vuonna 2004.
Johnson siirtyi Yhdysvaltain naisten jääkiekkomaajoukkueen valmentajaksi vuonna 2009. Hän valmensi maajoukkuetta MM-kilpailuissa 2009 ja Vancouverin olympialaisissa.
Efebi

Efebi () oli antiikin kreikkalaisten ja erityisesti ateenalaisten käyttämä nimitys 18–20-vuotiaasta miehestä, joka oli merkitty kansalaisluetteloon ja suoritti kahden vuoden mittaista sotapalvelustaan.
Ensimmäisenä vuonna ateenalaiset efebit saivat sotilaskoulutuksensa ja toisena vuotena heidät lähetettiin sotilastehtäviin ympäri Attikaa, muun muassa vartioimaan linnoituksia.
Homo religiosus

Homo religiosus () on uskontotieteellinen käsite, jolla viitataan uskonnollisuuteen ihmisille luontaisena ominaisuutena. Uskontotieteen tutkimuskohde on homo religiosus ja se tutkii hänen käyttäytymistään yksilönä ja yhteisössä. Empiirisenä tieteenä uskontotiede pohjaa väitteensä havaintoihin homo religiosuksesta.
Juha Sihvola on todennut, että ei ole perusteltua väittää, että ihmiset olisivat luonnostaan uskonnollisia eli Homo religiosus.
Rhona Mitra

Rhona Mitra (s. 9. elokuuta 1976 Paddington, Lontoo, Englanti) on brittiläinen näyttelijä. Hänen äitinsä Nora Mitra on Irlannin katolinen ja isänsä, tunnettu plastiikkakirurgi Anthony Mitra, on puoliksi intialainen ja puoliksi irlantilainen.
Vuonna 1984 hänen vanhempiensa erottua kahdeksanvuotias Mitra lähetettiin sisäoppilaitokseen. Mitra vietti muutaman seuraavan vuoden kahdessa eri tytöille tarkoitetuissa sisäoppilaitoksissa, joista molemmista hänet erotettiin.
Mitran tunnetuimmat roolit ovat oikeusavustaja Tara Wilson oikeussalidraamassa "Oikeus ja kohtuus" ("The Practice") ja sen spin-off-sarjassa, "Boston Legalissa", hän on myös vieraillut sarjassa "Muodon vuoksi" ("Nip/Tuck"). Hän toimi Lara Croft -mallina vuosina 1994–1996.
Varjo

Varjo on ympäristöään hämärämpi tila tai ala, joka muodostuu valoa läpäisemättömän esineen taakse, jonne säteily pääsee tunkeutumaan osittain tai ei ollenkaan. 
Varjoja on kahta tyyppiä; "puolivarjo" ja "sydänvarjo". Sydänvarjo syntyy, kun valonlähde on pistemäinen. Kun valonlähde on laaja-alainen, syntyy varjon keskellä olevan sydänvarjon ympärille puolivarjo. Riippuen valonlähteiden määrästä, kappaleella voi myös olla monta sydänvarjoa ja puolivarjoa.
Varjot syntyvät säteilyn suoraviivaisen etenemisen perusteella, ja pistelähteestä tulevan säteilyn muodostama varjo antaa kuvan esineestä, joka voidaan piirtää projektio- ja perspektiiviopin menetelmien avulla.
Luukki

Luukki () on kaupunginosa ja vanha kylä Pohjois-Espoossa, Nuuksion ylängön laitamilla. Se on saanut nimensä siellä 1600-luvun alussa asuneen "Luukas Sigfridinpojan" ("Lukas Sigfridssonin") mukaan.. Nimi Luuk tuli ensin käyttöön hänen omistamansa, silloisessa Sötbyn kylässä sijainneen talon nimenä, mutta myöhemmin nimeä Luk alettiin käyttää koko kylästä. Alueen suomenkielisenä nimenä on Luukin ohella ollut käytössä myös Luukkaa.
Nimi.
Luukin nimi perustuu Sötbyn kylässä sijainneen talon nimeen, joka on nimetty 1600-luvulla talon isäntänä olleen Lukas Sigfridssonin mukaan. Kylän nimi on vaihdellut. Luukin ja Sötbyn talot yhdistettin ja viimeistään 1700-luvulla Sötby-nimen rinnalle tuli nimi "Luk" myös kylännimenä. Kylännimeksi nimipari Luukki – Luk vahvistettiin vuonna 1965.
Historia.
Luukin alue on tunnettu alun perin Sötbyn kylänä. Luukin ja Sötbyn talot yhdistettiin, minkä jälkeen kylän nimeksi vakiintui Luk.
Luukin kartano ja ulkoilualue.
Luukin kartano on vanhoja espoolaisia kartanoita. Se on mainittu asiakirjoissa vuodelta 1601. Nykyinen kartanon keltainen päärakennus on vuodelta 1925. Vuonna 1961 Helsingin kaupunki osti kartanon maat, ja niistä muodostettiin 900 hehtaarin laajuinen ulkoilualue, jossa on myös golfkenttä, palloilukenttä ja uimaranta. Ulkoilualue käsittää suuren osan Luukin kaupunginosasta, jonka alueella kartanon päärakennuskin sijaitsee, mutta se ulottuu myös kaupunginosien rajana olevan Vihdintien pohjoispuolelle Lahnuksen ja Lakiston kaupunginosin alueelle. Kartanon päärakennuksessa toimii kahvila.
Kaakossa ulkoilualue rajoittuu Luukinjärveen. Lisäksi alueella on seitsemän lampea: Hauklampi, Käärlampi, Hepolampi, Mustlampi, Väärälampi, Halkolampi ja Kaitalampi. Alueella kulkevista joukko ulkoilupolkuja, joista kaksi on merkitty myös viitoitetuiksi luontopoluiksi opastauluineen. Niistä toinen on 9, toinen 6 kilometrin pituinen. Molemmat alkavat ja päättyvät kartanon pihalta, ja niiden alkuosa Mustlammelle saakka on yhteinen. Pidempi reitti kulkee myös Halkolammen ja Kaitalammen ohi rantaa pitkin, ja muutkin lammet ovat lähellä reittiä. Kaitalammen rannalla on myös uimapaikka ja grillikatos.
Osa Luukin kartanon pelloista on yhä viljelyksessä, mutta suurin osa ulkoilualueesta on metsää. Siellä on myös kaksi aarnialuetta, Luukin aarnialue lähellä Hauklampea sekä Kaitalahden aarnialue Kaitalammen länsipuolella.
Luukin kartanon lähelle ja aivan ulkoilupolkujen alkuun pääsee Helsingistä useammalla seutulinjalla sekä joillakin Espoon sisäisillä linjoilla. Vihdintietä pitkin on vajaan kymmenen kilometrin matka Kehä III:n risteykseen Vantaan puolelle ja noin 25 kilometrin matka Helsingin keskustaan.
Toukokuun 2011 alusta alkaen on telttailu kiellettyä Luukin ulkoilualueella. Sen sijaan siellä on varattu alue matkailuvaunuja varten.
Semipelagiolaisuus

Semipelagiolaisuus on pelagiolaisuudesta 400-luvulla kehittynyt suuntaus, joka pyrki konsensukseen Pelagiuksen sekä Augustinuksen näkemyksien kanssa. Pelagiolaisuuteen liittyy näkemys ihmisen pelastumisesta omin teoin noudattamalla Jumalan lain käskyjä vapaasta tahdostaan sekä käsitys ihmisen kyvystä omin voimin lähestyä Jumalaa ja hakeutua pelastukseen. Semipelagiolaisuus sen sijaan kyllä myöntää ihmisen kykenevän itse lähestymään Jumalaa ja voivan omilla teoillaan ansaita pelastumisensa alkupuoli, mutta katsoo ihmisen tekojen jäävän vajaaksi, ja siksi Jumala tekee loput ihmisten pelastuksen mitan täyttämiseksi. Uskon alku lähtee ihmisestä, Jumala täydentää loput. Semipelagiolaisen näkemyksen mukaan Jumala herättää ensin ihmisessä halun lähestyä luojaansa, jonka jälkeen ihminen omin toimin tekee työtä pelastuakseen. Pelastus siis riippuu sekä Jumalan että ihmisen toimista eli on synergistä.
Katolisessa kirkossa.
Katolinen kirkko julisti semipelagiolaisuuden harhaopiksi Orangen kirkolliskokouksessa 529. Se ei kuitenkaan torjunut semipelagiolaisten kanssa yhteistä perisyntikäsitystä, jonka mukaan perisynti ei ole synti sellaisenaan, vaan syntiä aiheuttava tila; tämä käsitys oli muodollisesti hyväksytty jo vuonna 439 Efeson synodissa. Keskiajalla katolinen kirkko kuitenkin vähitellen omaksui käsityksen pelastuksesta Jumalan ja ihmisen yhteistyönä. Niinpä semipelagiolaisuus nousi uudelleen esiin reformaation myötä luterilaisuuden ja ennen kaikkea kalvinismin omaksuman jyrkän, alun perin Augustinuksen muotoileman predestinaatiokäsityksen takia; katolinen kirkko hylkäsi Trenton kirkolliskokouksen myötä tämän opin.
Geoffrey Chaucer

Geoffrey Chaucer (noin 1343 – 25. lokakuuta 1400 Lontoo) oli englantilainen kirjailija, runoilija, filosofi ja diplomaatti. Chaucer loi englantilaisen runouden perustan ja vakiinnutti Lontoon seudun puhekielen kirjallisuuden kieleksi.
Chaucerin teoksissa ilmenee rikas elämäntuntemus ja avaramielisyys. Erityisen realistista ihmiskuvaus on hänen pääteoksessaan "Canterburyn tarinoita", jota Chaucer kirjoitti elämänsä loppuvuodet. Teos jäi kesken hankkeen suurisuuntaisuuden vuoksi. Teoksen runomuotoisia tarinoita yhdistää kehyskertomus, jossa joukko pyhiinvaeltajia tapaa majatalossa matkalla Canterburyyn. Tarinoiden aiheet ovat valtaosin peräisin erilaisista kirjallisista lähteistä. Niiden tyyli on moninainen: mukana on sekä korkeaa tyyliä että kansanhuumoria.
Elämä.
Chaucerin tarkkaa syntymävuotta ei tiedetä. Hänen isänsä John Chaucer oli lontoolainen viinikauppias, joka oli tehnyt palveluksia kuningashoville. Kun Geoffrey Chaucer joutui sotaretkellä Ranskassa vihollisten vangiksi, kuningas Edvard III maksoi Chaucerista pyydetyt lunnaat omista varoistaan.
1360-luvulla Chaucer oli hovin palveluksessa. Vuonna 1372 kuningas lähetti Chaucerin Genovaan neuvottelemaan kauppasuhteiden luomisesta Englannin ja Genovan välille. Chaucer matkusteli Pohjois-Italiassa ja toi Englantiin Francesco Petrarcan, Dante Alighierin ja Giovanni Boccaccion teoksia. Elämänsä aikana Chaucerin onnistui koota aikansa oloissa merkittävä kirjasto. Erityisesti italialaiset runoilijat tekivät häneen vaikutuksen.
Vuonna 1374 Chaucer nimitettiin Lontoon tullitarkastajaksi, mutta hän sai hoidettavakseen myös diplomaatin tehtäviä. Vuonna 1385 hänestä tuli Kentin rauhantuomari ja Englannin parlamentin jäsen. Viimeisinä elinvuosinaan Chaucer joutui poliittisen juonittelun uhriksi ja joutui syrjään tehtävistään. Rahahuolet värittivät hänen viimeisiä vuosiaan.
Tullimestarin työnsä ohella Chaucer käänsi englanniksi aikansa merkittäviä teoksia. Chaucer kirjoitti allegorisia runoelmia italialaisten ja ranskalaisten esikuvien mukaisesti. Hänen hovityylisten teostensa huippu on "Troilus ja Criseyde" (1385–86). Elämänsä viimeiset vuodet hän käytti "Canterburyn tarinoiden" kirjoittamiseen. Hän oli ensimmäinen runoilija, joka osoitti, että myös englantia voi käyttää taiteelliseen ilmaisuun. Omiin teoksiinsa hän suhtautui kriittisesti.
Wexford

Wexford (, yolaksi "Weisforthe", muinaisnorjaksi, "Veisafjǫrðr") on noin 20 000 asukkaan kaupunki Irlannissa, saaren kaakkoisosassa Wexfordin kreivikunnassa.
Kaupungin perustivat viikingit 800-luvulla. Sen nimi oli Weissfiord, "mutainen vuono". Normannit valtasivat sen 1169. Kaupunki kärsi verilöylystä valloitussodan yhteydessä 1649, ja siellä taisteltiin myös Irlannin vuoden 1798 kapinassa. 
Suojaisasta sijainnistaan huolimatta Wexford osoittautui huonoksi satamapaikaksi, koska joen tuoma maa-aines muodosti liikkuvia särkkiä. 1900-luvun alussa rakennettiinkin uusi syväsatama 20 kilometriä etelämmäksi, ja Westfordin oma satama jäi pienten kalastus- ja huvialusten käyttöön.
Wexfordissa on järjestetty vuosittain oopperafestivaali vuodesta 1951 alkaen. 2000-luvulla sinne rakennettiin Irlannin ensimmäinen juuri tähän tarkoitukseen suunniteltu oopperatalo. oman kaupungin festivaalin lisäksi talossa esiintyy vierailevia oopperaseurueita.
Cygnaeuksen koulu (Jyväskylä)

Cygnaeuksen koulu oli Jyväskylän Mäki-Matissa sijainnut perusopetuksen luokkien 1–6 koulu (ennen peruskoulu-uudistusta kansakoulu). Koulu oli perustettu vuonna 1925. Vuosina 1939–1945 rakennuksessa toimi osa 30. sotasairaalasta. Koulun vanhassa juhlasalissa perustettiin Sotainvalidien Veljesliitto talvisodan jälkeen 18. elokuuta 1940 sotamarsalkka Mannerheimin läsnä ollessa.
Vuonna 1961 koulun länsipuolelle valmistui lisärakennus. Siinä on toiminut eri kouluja, kuten Syrjälän yläaste, Keskikadun koulu, Mäki-Matin koulu ja Jyväskylän Rudolf Steiner -koulu. Lisärakennus peruskorjattiin vuonna 2008. Samassa lisärakennuksessa on pohjoispuolella B-siipi, joka peruskorjattiin vuonna 2009. B-siivestä säästettiin vain betonirunko ja vesikatto.
Cygnaeuksen koulu lakkautettiin kesällä 2007. Nykyisin nimi Cygnaeuksen koulu tarkoittaa koulurakennusta, jota käyttivät väistötilana vuosina 2009–2011 Vaajakosken koulu ja sen jälkeen Huhtasuon ja Huhtaharjun koulut. Koulun katuosoite on Voionmaankatu 18, 40700 Jyväskylä.
Vuonna 2015 Jyväskylän kristillinen koulu muutti koulukeskukseen. Keväällä 2022 "Keskisuomalainen" raportoi, että Cygnaeuksen koulu remontoitaisiin uudelleen ja että Jyväskylän kristillinen koulu voisi pysyä tiloissa.
Kimberliitti

Kimberliitti on volatiileista rikastunut kaliumpitoinen ultraemäksinen vulkaaninen kivi, joka sisältää runsaasti tiettyjä sopeutumattomia alkuaineita. Se on yksi maailman harvinaisimmista kivilajeista. On arvioitu, että kimberliittiä on maapallolla vain 5 000 km3. Kimberliitti voi sisältää timantteja. 
Kimberliitti esiintyy juonina ja piippumaisina muodostumina, joiden juuret ulottuvat noin kahden kilometrin syvyyteen. Kimberliitin
pintapuhkeamat ovat yleensä pieniä. Ne ovat pinta-alaltaan vain muutamia hehtaareja. 2000-luvulla kimberliittiä on paikallistettu Pohjois-Euroopan lisäksi Kanadasta. Vuonna 2014 kimberliittiä löytyi Antarktikselta. Siellä kaivostoiminta on kuitenkin kielletty kansainvälisin sopimuksin vuoteen 2041 saakka.
Esiintymät Suomessa.
Suomen ensimmäisen kimberliittiesiintymän löysi Malmikaivos Oy Kaavilta Pohjois-Savosta vuonna 1964. Suomen kimberliittiesiintymät sijaitsevat "Karjalan kratonin" länsireunalla, Itä- ja Pohjois-Suomessa. Kimberliittiä on löydetty Kaavi–Kuopion, Kuhmon ja Kuusamon alueilta. Samaan kilpialueeseen kuuluvat Venäjän Karjala, Kuolan niemimaa ja Arkangel.
Suomen kimberliittiesiintymät ovat vanhoja: Kaavi–Kuopion alueella kimberliitin ikä on 600 miljoonaa vuotta. Kuhmon kimberliittipiipuilla ikää on 1,2 miljardia vuotta..
Nimen alkuperä.
Kimberliitti on saanut nimensä Etelä-Afrikassa sijaitsevasta Kimberley-nimisestä paikasta, josta tehtiin huomattava timanttilöytö vuonna 1871.
Reggae Suomessa

Reggaeta on soinut Suomessa 1970-luvulta lähtien.
Suomessa on esitelty reggaeta radio-ohjelmissa (Tero Kasken Roots &amp; Culture, Kompostiradio), painetuissa julkaisuissa (Cool Runnings) sekä jamaikalaisten yhtyeiden esiintymisissä. Yleisradio esitti TV1:ssä 13.5.1973 Horace Ovénin ohjaaman "Reggae"-dokumenttiohjelman.
Suomalaisten muusikoiden esittämän reggaen historia ulottuu niin ikään 1970-luvulle asti.
1970-luku.
1970-luvulla Suomessa julkaistiin yksittäisiä reggae-kappaleita. 
Kirka levytti vuonna 1975 Bob Marleyn ”I shot the sheriff” -kappaleen suomeksi nimellä ”Taas nousen junaan”. Se julkaistiin Tiukka linja -albumilla. Samana vuonna Reijo Karvonen levytti ”Elmon parempi reggae” -kappaleen. Mikko Alatalon ”Saara” julkaistiin singlenä sekin vielä vuoden 1975 puolella. Donna-yhtye teki vuonna 1976 kappaleen ”Muinainen kaunotar”, joka oli yhtyeen oma sävellys Kimmo Koskimaan runoon. Se esitettiin Iltatähdessä, ja juontaja Mikko Alatalo kuvasi yhtyeen musiikkia korpireggaeksi tai korpisouliksi. Royals-yhtye levytti albumilleen "Spring 76" Johnny Nashin ohjelmistosta lainatun kappaleen ”You Can't Go Halfway.” Danny julkaisi vuoden 1976 "Elämän maku" -albumillaan ”Reggae, Soul ja Rock'n Roll” -iskelmäkäännöksen brittiläisen Johnny Wakelinin saman nimisestä kappaleesta. Vuonna 1977 Avaruuslintu-yhtye levytti Marleyn ”No woman, no cry” -kappaleen Alatalon suomentamana nimellä ”Ei itketä ei”. Samana vuonna Juice Leskinen levytti ”Erggae reggaen” ja Juha Laitila ”Punatulkun reggaen”. 
Ensimmäisiä pelkästään reggaeta soittaneita suomalaisia yhtyeitä oli Makeat varpaankynnet. 
1980-luku.
Top Ranking Eric &amp; The Astronauts in Babylon -yhtyeen samanniminen albumi julkaistiin Johanna-levymerkillä vuonna 1980.
2000-luku.
2000-luvun alussa perustettiin uusia kokoonpanoja, ja reggae toi itsensä tietoisuuteen pitkälti Soul Captain Bandin ensilevyn "Jokaiselle Tulta" saaman radiosoiton ja hyvän myynnin ansiosta. Erityisen tunnetuksi tuli Soul Captain Bandin kappale ”Taistelun arvoinen”, jota soitettiin Radiomafiassa tehosoitossa vuonna 2001. Muita vuosituhannen alun yhtyeitä olivat mm. Dashing Waves sekä Jatavi.
Pelagius (teologi)

Pelagius (k. 418) oli Britannian Cambriassa (nykyinen Wales) syntynyt ja Italiassa vaikuttanut teologi. Hänet tunnetaan parhaimmin pelagiolaisuudesta. Hänen nimensä merkitsee kreikaksi "merellinen".
Pelagius oli alkuperäiseltä ammatiltaan lakimies, mutta myöhemmällä iällä ryhtyi teologiksi. Aikalaiset kuvaavat hänet hyvin ystävälliseksi, laupeaksi ja hurskaaksi mieheksi. Pelagius kiinnitti eniten huomiota kristilliseen etiikkaan, ja muotoili oman oppinsa evankeliumien pohjalta. Pelagiuksen opin mukaan ihmisellä on vapaa tahto valita hyvän ja pahan, pelastuksen ja kadotuksen, väliltä, ja pelastus saavutetaan Jeesuksen sanojen mukaisesti noudattamalla rakkauden kaksoiskäskyä sekä kultaista sääntöä (Luuk. 10:25-28). Pelagiuksen mukaan vapaa tahto on ensisijainen edellytys etiikalle; jos ihmisellä ei ole vapaata tahtoa, häntä ei voida pitää syyntakeisena teoistaan, ja toisaalta jos ihmisen kohtalo on ennalta määrätty eikä ihminen kykene omilla valinnoillaan vaikuttamaan kohtaloonsa, eettinen käyttäytyminen on mieletöntä. Pelagiuksen eskatologia on siis synergistä, ja vaatii ihmiseltä itseltään aktiivisia toimenpiteitä (hakeutumista Jumalan yhteyteen ja elämää rakkauden kaksoiskäskyn mukaisesti), jonka jälkeen Jumalan aktiiviset toimenpiteet (Kristuksen sovitustyö) pelastavat hänet. Pelagius vastusti perisyntioppia sen epäjohdonmukaisuuden ja sisäisen ristiriitaisuuden vuoksi.
Pelagiolaisuuden ydinkohdat ovat seuraavat:
Pelagius joutui riitaan Augustinuksen kanssa, joka muotoili oman argumentaationsa Paavalin kirjeiden, varsinkin Roomalaiskirjeen mukaan. Augustinuksen pääargumentteina olivat oppi ihmisen täydellisestä turmeluksesta, predestinaatio-oppi sekä oppi perisynnistä sekä ihmisen kyvyttömyydestä ja haluttomuudesta pelastukseen (monerginen pelastus). Kirkko kallistui lopulta Augustinuksen puolelle, ja Pelagiuksen oppi julistettiin harhaopiksi 411 Karthagon synodissa ja myöhemmin 431 Efesoksessa. 
Kirkon viralliseksi doktriiniksi tuli lopulta Augustinuksen vaikutuksesta seuraava:
Joissakin alkukirkon koodekseissa on mukana myös yhdeksäs kohta:
Bindi

Bindi (, ”täplä”) on otsaan painettu, usein sinooperinpunainen täplä, jota ovat perinteisesti käyttäneet naimisissa olevat hindunaiset. Bindillä on monta merkitystä: täplä symbolisoi kolmannen, henkisen silmän avautumista; sen uskotaan estävän energiaa karkaamasta kulmakarvojen välistä, missä tärkeän Agnya chakran katsotaan olevan; sen tarkoitus on suojella naista ja hänen miestään.
Nykyään, kun bindistä on tullut kosmeettinen muoti-ilmiö, sitä käyttävät eteläaasialaiset naiset uskonnosta tai sivilisäädystä riippumatta. Tämän seurauksena markkinoille on tullut erilaisia, hyvinkin koristeellisia bindejä. Naisten ohella myös jotkut chakroistaan huolestuneet miehet ovat alkaneet käyttää bindejä.
Perinteinen bindi tehdään luonnon aineksia, muun muassa kuivattua kurkumaa ja limettiä, sisältävästä kumkum-jauheesta kostuttamalla. Nykyisin on olemassa myös lukuisia, eri tutkimuksissa jopa haitallisiksi todettuja synteettisistä aineista valmistettuja kumkum-jauheita.
Käytössä on myös koru-bindejä, jotka ovat pieniä korutarroja, joita liimataan kulmakarvojen väliin koristeiksi.
Hinduoppineet ovat arvostelleet Hollywood-tähtien tapaa käyttää bindiä muotikoruna.
Hindulaisuuden mukaan bindillä on merkitystä erityisesti agnya chakran (Ajna chakran) avaajana. Sen sanotaan helpottavan muun muassa meditaatiossa ajatuksettoman tietoisuuden tilaan pääsemisessä. Sen sanotaan myös suojaavan negatiivisia asioita (pahoja henkiä, demoneja, huonoa onnea) vastaan.
Sanan alkumuotona on sanskriitin kielen sana बिन्दु "bindú", joka tarkoittaa pisaraa tai täplää. Sanan otsatäplää tarkoittava feminiininen muoto on "bindī".
Bindin eri nimiä.
Bindiä kutsutaan eri nimillä riippuen kielestä:
Ainetta, jolla punainen merkki painetaan otsaan, kutsutaan nimellä sindoor (sindhur) tai kumkum. Mustan merkin aines on nimeltään kasturi.
Are You Experienced

Are You Experienced on The Jimi Hendrix Experiencen esikoisalbumi, joka julkaistiin Britanniassa 12. toukokuuta 1967. Levy nousi Britannian albumilistan toiselle sijalle.
Reprise Records julkaisi albumin elokuussa 1967 Yhdysvalloissa erilaisella kappalelistalla ja kansikuvalla. Siltä puuttuvat ”Red House”, ”Can You See Me” ja ”Remember”, jotka korvattiin tuoreilla hittisingleillä ”Hey Joe”, ”Purple Haze” ja ”The Wind Cries Mary”. Yhdysvalloissa albumi oli parhaimmillaan Billboard 200 -listan sijalla viisi ja sitä myytiin viisi miljoonaa kappaletta. Vuodesta 1997 lähtien "Are You Experienced" -levyjen CD-painokset ovat sisältäneet molempien versioiden kaikki 17 kappaletta.
"Are You Experienced" sijoittui vuonna 2003 sijalle 15 "Rolling Stone" -lehden 500 Greatest Albums of All Time -listalla. Se on myös mukana teoksessa "1001 albumia jotka jokaisen on kuultava edes kerran eläessään" (2006), jossa siitä kirjoittava toimittaja Mark Blacklock kuvaa sitä yhdeksi merkittävimmistä esikoisalbumeista.
Kappaleet.
Kappaleiden tekijä Jimi Hendrix, ellei toisin mainita.
Libyan Airlines

Libyan Airlines () , aiemmin Libyan Arab Airlines () on Libyan kansallinen lentoyhtiö.
Historia.
Libyan Airlines perustettiin nimellä Kingdom of Libya Airlines, joka lensi Caravelle-suihkukoneilla Eurooppaan 1960-luvulla. Boeing 727-koneisiin yhtiö siirtyi 1970-1980 lukujen taitteessa. Yhtiö lopetti liikenteen Heathrow'n lentokentälle Lontooseen 1980-luvulla poliittisista syistä. Boeing 707-koneita käytettiin pitkän matkan lennoilla.
Lockerbien pommi-iskun jälkeen YK asetti pakotteita Libyalle. Samantyylisiä pakotteita asetettiin myöhemmin Irakille. Pakotteet johtivat ulkomaille suuntautuneiden lentojen lakkauttamiseen ja tekivät lentokaluston uusimisesta mahdotonta. Pakotteiden perumisen jälkeen kansainvälisiä ilmailukontakteja uusittiin ja ulkomaiset lennot alkoivat uudelleen.
Tulevaisuuden suunnitelmat.
Lentoyhtiö on saavuttamassa entistä mainettaan hyvänä arabialaisena lentoyhtiönä, joka lentää Euroopan keskeisimmille lentokentille. Lentokaluston uusiminen on myös suunnitelmissa; 1 miljardia Yhdysvaltain dollaria on varattu 20 uuden lentokoneen ostoon.
Reittikohteet.
Libyan Airlines lentää seuraaviin kohteisiin (tiedot joulukuulta 2005):
Aleksandria, Alger, Amman, Beida, Bengasi (Libyassa), Kairo, Casablanca, Damaskos, Dubai, Frankfurt, Ghat (Libyassa), Istanbul, Kiova, Kufra (Libyassa), Lontoo, Malta, Misrata, Rooma, Sebha (Libyassa), Sirte (Libyassa), Tobruk (Libyassa), Tunis, Wien, Zürich.
Laivasto.
Syyskuussa 2015:
Onnettomuudet.
21. helmikuuta 1973, Israelin ilmavoimat ampuivat Libyan Arab Airlinesin Boeing 727:ää epäiltyään sitä viholliskoneeksi. Lennolla olleista 113 ihmisestä vain viisi selviytyi hengissä (yksi henkilökunnan jäsen ja neljä matkustajaa).
Olympic Valley

Olympic Valley (aiemmin Squaw Valley) on kunnallishallinnoton alue Placerin piirikunnassa Kaliforniassa Yhdysvalloissa. Squaw Valley toimi vuoden 1960 talviolympialaisten isäntäkaupunkina ja se tunnetaan myös siellä sijaitsevasta talviurheilukeskuksesta.
Vuonna 2020 ilmoitettiin, että alueen nimi muutetaan, koska algonkininkielinen sana ”squaw” on rasistinen ja halveksuva alkuperäisasukkaisnaisista käytetty termi.
John Curry

 
John Curry (9. syyskuuta 1949 Birmingham, Englanti – 15. huhtikuuta 1994 Binton) oli brittiläinen taitoluistelija ja olympiavoittaja. Hänet tunnettiin siitä, että yhdisti luisteluun elementtejä baletista ja modernista tanssista.
Vuonna 1972 Curry sai yhdysvaltalaisen sponsorin, jonka avulla hän pääsi Yhdysvaltoihin Gus Lussin ja Carlo Fassin valmennukseen. Fassin johdolla Curry voitti 1976 Euroopan- ja maailmanmestaruuden sekä olympiakultaa.
Amatööriuransa aikana Curry tunnettiin balettimaisista eleistään ja loistavasta vartalonhallinnasta. Kanadalaisen Toller Cranstonin kanssa Curry toi taiteellisuuden ja esittämisen uudelle tasolle. Parhaimmillaan Curry loisti sekä pakollisessa kuvioissa että luistelun urheilullisessa puolessa, eli hypyissä.
Ennen 1976 maailmanmestaruuskilpailuja saksalainen tabloidilehti Bild-Zeitung paljasti Curryn olevan homoseksuaali. Tämä aiheutti lyhyen skandaalin Euroopassa. Hänen seksuaalinen suuntautumisensa kuitenkin jätettiin jatkossa huomioimatta lehdistön ja yleisön puolelta.
Vuonna 1987 Curryllä diagnosoitiin HIV ja 1991 AIDS. Ennen kuolemaansa hän puhui avoimesti lehdistölle sairaudestaan ja seksuaalisuudestaan. Hän asui viimeiset vuotensa äitinsä kanssa.
Urheilulehti arvioi hänet 2009 kaikkien aikojen viidenneksi parhaaksi homo- tai biseksuaaliseksi urheilijaksi.
Polyuretaani

Polyuretaani (lyhenne "PUR" tai "PU") on polymeeri, joka sisältää uretaaniryhmän -NH-CO-O-. Polyuretaania muodostuu isosyanaatin ja polyolin reaktiossa. Muodostuneen polyuretaanin ominaisuudet vaihtelevat valitun isosyanaatin ja polyolin mukaan. Polyuretaanin yleisin valmiste on vaahtomuovi, mutta myös vaahdottamattomalle polyuretaanille on useita käyttösovelluksia, kuten käyttö maalin sideaineena.
Polyuretaanin keksi vuonna 1937 Otto Bayer. Yksi sen ensimmäisistä sovellutuksista oli Saksan armeijan laivaston pelastusliivi. 1960-luvulla polyuretaani syrjäytti muut eristeet kylmäkalusteissa ja mahdollisti kylmäketjun rakentamisen. 1970-luvulla polyuretaanin käyttö lämmöneristeenä yleistyi kaikkialla maailmassa. Kaikista polyuretaanieristeistä saatetaan käyttää myös englanninkielistä nimitystä PU-insulation.
Käyttö.
Polyuretaanista valmistettuja tuotteita on lähes kaikkialla; siitä valmistetaan muun muassa patjoja, istuimia ja jalkineiden pohjia. Polyuretaania ovat autojen pehmeät tai joustavat osat (esim. istuimet, ohjauspyörä, kojelauta). Kokonaan polyuretaania ovat jääkaappien ja pakastimien eristeet. Rullalautojen renkaat valmistetaan nykyään lähes aina polyuretaanista.
Polyuretaanieristeitä on muun muassa eristelevyinä, ruiskutettavana spray-polyuretaanieristeenä ja ikkunoiden ja ovien karmin ja seinän välin tiivistämisessä käytettävät pulloista pursotettavana saumavaahtona.
Tehdasvalmisteisissa ovissa ja ikkunoissa polyuretaanieriste on rakenteen osa, joka lämmön eristämisen ohella jäykistää kotelorakenteita. Polyuretaani sopii myös kuitulujitteisten profiilien valmistukseen. Silloin työstömenetelmänä on suulakeveto eli pultruusio. Nämä profiilit korvaavat alumiinia ovien ja ikkunoiden karmeissa.
Amityvillen kirous

Amityvillen kirous () on järjestyksessään viides Amityville-kauhuelokuva, ja neljäs vuonna 1979 alkaneen sarjan jatko-osa. Elokuvan ohjasi Tom Berry ja se kuvattiin Kanadassa. Amityvillen kirous julkaistiin vuonna 1990 ja se ilmestyi heti videolla. Suomeen elokuva rantautui samana vuonna, mutta vain leikattuna versiona. 2000-luvulla se julkaistiin myös leikkaamattomana versiona.
Juoni.
Kim Coatesin ja Helen Hughesin esittämä pariskunta ostaa Amityvillen kirotun talon, jolla on omituista vetovoimaa Hughesin esittämään Debbieen, ja alkaa outojen tapahtumien sarja. Pian Debbie ymmärtää, että hänen on pelastettava itsensä ja aviomiehensä kuolemalta.
Vastaanotto.
"Video-oppaassa" vuodelta 1994 Kari Salminen kirjoitti erikoistehosteiden heikkouden vammauttavan elokuvaa pahasti ja antoi sille yhden tähden viidestä, mikä vastaa sanallista arviota ”huono”.
Irina Rodnina

Irina Konstantinovna Rodnina (; s. 12. syyskuuta 1949 Moskova) on yksi kaikkien aikojen menestyneimmistä taitoluistelijoista. Hän on ainoa pariluistelija, joka on voittanut kymmenen perättäistä maailmanmestaruutta ja kolme perättäistä olympiakultaa.
Ura.
Rodnina hallitsi pariluistelua oikeastaan koko 1970-luvun ensin Aleksei Ulanovin ja sitten Aleksandr Zaitsevin kanssa vuodesta 1972. Olympiakultamitalisteista ensimmäinen vuonna 1972 tuli Ulanovin ja vuoden 1976 sekä 1980 yhdessä Zaitsevin kanssa.
Maailmanmestaruuskisoissa Rodnina voitti pareineen kultaa vuosina 1969–1978. Lisäksi euroopanmestaruuksia Rodninalla on 11. Rodninan ja Zaitsevin luistelua pidettiin vallankumouksellisena, sillä he toivat jäälle nopeita elementtejä ja jättivät romanttiset teemat.
Rodnina ja Zaitsev menivät naimisiin vuonna 1976. Parin ensimmäinen lapsi syntyi 1979. He kuitenkin erosivat, ja Rodnina muutti Yhdysvaltoihin, jossa hän meni uudestaan naimisiin liikemiehen kanssa. Tämäkin liitto päättyi eroon. Nykyään Rodnina asuu Venäjällä.
Vuonna 1975 Rodnina liittyi NKP:n jäseneksi. Vuonna 2007 hänet valittiin Venäjän Valtioduuman jäseneksi Yhtenäinen Venäjä-puolueen ehdokkaana.
Rodnina sytytti Sotšin talviolympialaisten olympiatulen yhdessä maalivahtilegenda Vladislav Tretjakin kanssa.
Rodnina julkaisi kirjan vuonna 1978, , .
Curlingin maailmanmestaruuskilpailut

Curlingin maailmanmestaruuskilpailut on vuosittain järjestettävä curling-tapahtuma, jossa maailmanmestaruudesta kilpailevat maailman parhaat curlingmaajoukkueet. MM-kisat järjestettiin ensimmäisen kerran vuonna 1959, naisilla 1979.
Historia.
Ensimmäiset kolme MM-kilpailua tunnettiin nimellä "Scotch Cup", niissä kohtasivat ainoastaan Skotlanti ja Kanada. Vuosina 1961–1967 osallistujamäärä vaihteli kolmen ja kahdeksan joukkueen välillä. Vuosina 1968–1988 ja jälleen vuodesta 1995 eteenpäin kisojen kolme parasta joukkuetta palkitaan perinteisen tavan mukaan kulta-, hopea- ja pronssimitaleilla. Vuosina 1989–1994 sekä kolmos- että nelossijojen joukkueet saivat pronssimitalit.
Vuosina 1989–2004 miesten ja naisten kilpailut järjestettiin samalla paikkakunnalla, mutta vuodesta 2005 lähtien toisistaan erillään siten, että toinen kilpailuista järjestetään joka vuosi Kanadassa.
Menestyneimmät maat.
Tilastojen valossa MM-kisoja on historian saatossa sekä miesten että naisten puolella hallinnut Kanada. Mestaruuteen ovat kyenneet myös Sveitsi, Ruotsi, Tanska, Saksan liittotasavalta, Yhdysvallat, Norja, Skotlanti ja Kiina.
Miesten MM-mitalitaulukko 64 kisan jälkeen (2023)
Naisten MM-mitalitaulukko 44 kisan jälkeen (2023)
Lee Petty

Lee Petty (14. maaliskuuta 1914 – 5. huhtikuuta 2000) oli yhdysvaltalainen rata-autoilija, joka kilpaili 1950- ja 1960-luvuilla.
Petty syntyi lähellä Randlemanin kaupunkia Pohjois-Carolinassa ja aloitti 35-vuotiaana kilpa-autoilun. NASCAR-lajin yhtenä pioneereista hän voitti NASCAR:in mestaruuden kolmasti ja tunnetun Daytona 500 -kilpailun vuonna 1959.
Lee Pettyn poika Richard Pettystä tuli NASCAR:in kaikkien aikojen voittaja. Poikiensa Richardin ja Mauricen kanssa Lee perusti Petty Enterprisesin, josta tuli NASCAR:in menestynein talli.
Vuonna 1990 Lee Petty äänestettiin Pohjois-Carolinan urheilun kunniagalleriaan. Samana vuonna hänet valittiin myös Kansainväliseen autourheilun kunniagalleriaan.
Lee Petty kuoli toukokuun 5:n päivän aamuna kello 4:50 Moses Cones -sairaalassa Greensborossa, Pohjois-Carolinassa, useita viikkoja vatsaan kohdistuneen leikkauksen jälkeen. Lee oli kuollessaan 86-vuotias ja haudattiin Level Cross United Methodist Church -kirkon hautausmaalle, Randlemanin kaupunkiin, Pohjois-Carolinaan.
Vaino Väljas

Vaino Väljas (28. maaliskuuta 1931 – 16. tammikuuta 2024) oli Viron sosialistisen neuvostotasavallan kommunistipuolueen (EKP) ensimmäinen sihteeri vuodesta 1988.
Väljas syntyi Külakülan kylässä Hiidenmaalla. Hän oli innokas kommunisti ja eteni nopeasti puolueessa. Hän valmistui Tarton yliopistosta historia pääaineenaan ja toimi sen jälkeen vuosina 1955–1961 Viron kommunistisen puolueen nuorisojärjestön ensimmäisenä sihteerinä. Vuosina 1961–1971 hän toimi Tallinnan kaupungin puoluekomitean ensimmäisenä sihteerinä sekä sen jälkeen vuosina 1971–1980 Viron kommunistisen puolueen keskuskomitean ideologisena ja propagandasihteerinä. Vuonna 1979 ehdolla Johannes Käbinin seuraajaksi EKP:n johtoon oli ”internationalisti” Karl Vaino ja ”kansalliskommunisti” Väljas. Liian ”nationalistisena” pidetty Väljas sivuutettiin ja lähetettiin vuonna 1980 Neuvostoliiton suurlähettilääksi Venezuelaan. Samaan aikaan Virossa alkoi Karl Vainon johdolla venäläistämiskausi.
Vuonna 1986 hänet nimitettiin Neuvostoliiton suurlähettilääksi Nicaraguaan, jossa käytiin kommunistisen sandinistihallituksen ja Yhdysvaltain tukemien contrasissien välistä sisällissotaa. Keski-Amerikassa Väljas mainitsi tulevansa Neuvostoliiton/Venäjän sijaan Virosta, joka oli miehityksen sijaan ”vapaaehtoisesti liittynyt” Neuvostoliittoon ja oli vapaampi kuin koskaan aiemmin.
Väljas oli Gorbatšovin kanssa hyvä ystävä jo 1950-luvulta. Vuonna 1988 Gorbatšov ilmoitti politbyroon nimittäneen Väljaksen Viron puolueen johtoon. Virolaiset olivat alkaneet kokoontua kansankokouksiin Tallinnan laulukentällä ja puoluejohto oli vaihdettava uudistusmieliseksi. Väljas valittiin Viron kommunistipuolueen keskuskomitean ensimmäiseksi sihteeriksi 16. kesäkuuta 1988 Tallinnassa puolueen yleiskokouksessa.
Väljas kannatti puolueen uudistamista kansan tahdon mukaiseksi ja otti päämääräksi, että virolaiset lapset oppisivat viron kieltä ja pystyisivät säilyttämään virolaisen kulttuurin. EKP:n XX puoluekokous televisioitiin propagandatarkoituksessa ja jotta linjasta ei voisi luopua. Väljas luovutti suunnitteluministerin paikan kansanrintaman Edgar Savisaarelle maaliskuun 1989 vaalien jälkeen.
Kommunistipuolueen vallanmenetys oli nopea, marraskuussa 1989 puolueen kirjailijaliitto lopetti toimintansa, ja Viron komsomol lakkautettiin. Helmikuussa 1990 Viron korkein neuvosto kumosi neuvostotasavallan perustuslain kuudennen pykälän, joka takasi kommunistipuolueelle johtavan aseman yhteiskunnassa. Puolue hajosi kolmeen osaan, joista Väljas jäi itsenäisen kommunistipuolueen johtoon moskovanmielisten muodostaessa oman ryhmänsä.
18. maaliskuuta 1990 pidettiin korkeimman neuvoston monipuoluevaalit, jotka Savisaaren johtama kansanrintama voitti.
Väljas oli entisen kommunistipuolueen johdossa vuoteen 1995 asti. Joulukuusta 2004 lähtien useita nimenvaihdoksia läpikäynyt puolue on tunnettu nimellä Viron vasemmistopuolue ("Eesti Vasakpartei").
James J. Braddock

James J. Braddock (oik. James Walter Braddock, 7. kesäkuuta 1905 – 29. marraskuuta 1974) oli newjerseyläinen nyrkkeilyn raskaansarjan maailmanmestari, joka tunnettiin lempinimellä "Cinderella Man", jonka toimittaja Damon Runyon antoi hänelle. 
Braddockin vanhemmat olivat alun perin irlantilaisia. Nuorena hän joutui elämään taloudellisissa vaikeuksissa. Hän teki satama- ja telakkatöitä, ja työtoveri ehdotti häntä joutohetkinään harrastamaan nyrkkeilyä. Braddock otteli ensimmäisen kerran ammattilaisena vuonna 1926 mutta hävisi. Hän oli jo jättämässä nyrkkeilyn ja ratkesi juopottelemaan mutta voitettuaan pikkuotteluita innostui uudelleen nyrkkeilystä. Vuonna 1934 hän voitti John Henry Lewisin ja vuonna 1935 Art Laskyn, minkä jälkeen hän pääsikin ottelemaan raskaansarjan maailmanmestaruudesta.
Braddock voitti 13. kesäkuuta 1935 Madison Square Garden Bowlissa noin 35 000 katsojan edessä maailmanmestaruuden Max Baerilta. Baer oli ottelun suosikki. Braddockin painoksi punnittiin 96 kiloa. Vahvasti ottelun aloittanut Baer kuitenkin väsyi kymmenenteen erään mennessä, jolloin viittä viimeistä erää selvästi hallinnut Braddock voitti mestaruuden nimiinsä pisteillä.
James J. Braddock menetti maailmanmestaruutensa Joe Louisille kesäkuussa 1937 Chicagossa tyrmäyksellä 8. erässä. Seuraavana vuonna hän voitti vielä Lontoossa Brittiläisen imperiumin mestarin Tommy Farrin pisteillä. 
Braddock kävi ammattinyrkkeilijänä 86 ottelua, joista hän voitti 51 (tyrmäyksellä 26) ja hävisi 26. Nyrkkeily toi hänelle tuloja, joilla hän saattoi omansa ja perheensä elämän vakaalle pohjalle.
Elokuva.
Vuonna 2005 valmistui Ron Howardin ohjaama, Braddockista kertova elokuva "Cinderella Man".
Aki Hakala

Aki-Markus Juhani Hakala (s. 28. lokakuuta 1979 Espoo) on suomalainen rumpali. Hänet tunnetaan parhaiten The Rasmus -yhtyeestä, johon hän liittyi vuonna 1999 korvaten yhtyeestä lähteneen Janne Heiskasen.
Hakala on soittanut rumpuja myös Killerissä ja Kwanissa. Hän esiintyy Kwanin "Padam"-musiikkivideolla.
Cântico da Liberdade

Cântico da Liberdade ("Laulu vapaudelle") on Kap Verden kansallislaulu. Laulun on säveltänyt Adalberto Higino Tavares Silva, ja sen on sanoittanut Amilcar Spencer Lopes.
Historia.
Laulusta tuli virallinen kansallislaulu vuonna 1996, sitä ennen käytettiin samaa kansallislaulua Guinea-Bissaun kanssa. Oman kansallislaulun käyttöönotto liittyi vuoden 1992 perustuslain uudistukseen, joka toi monipuoluejärjestelmän ja määritteli uudet kansalliset symbolit Kap Verdelle.
Kansallissymbolien valintaa varten perustettiin erityinen komissio, joka järjesti kilpailut lipulle, vaakunalle ja kansallislaululle. Lippu ja vaakuna valittiin heti, mutta kansallislaulusta ei löytynyt kilpailuehdotusta, joka olisi täyttänyt sekä musiikilliset että sanoitukselliset vaatimukset. Siksi päätettiin pitää erilliset kilpailut ensin sanoituksille ja sitten musiikille. Sanoituskilpailun voitti Amílcar Spencer Lopesin runo "Paz e Labor". Musiikkiehdotuksia ei kuitenkaan hyväksytty, joten kansallislaulu jäi valitsematta.
Vuonna 1995 hallitseva MPD-puolue sai jälleen enemmistön, ja sen jälkeen Adalberto Silva sävelsi lopulta musiikin Amílcar Spencer Lopesin sanoituksiin. "Cântico da Liberdade" esiteltiin parlamentissa vastakkain PAICV-puolueen ehdotuksen "Cântico de Amanhã" kanssa. Molemmissa lauluissa vapaus oli keskeinen teema.
1. toukokuuta 1996 parlamentti hyväksyi äänestyksessä "Cântico da Liberdaden" kansallislauluksi. Se otettiin virallisesti käyttöön 5. heinäkuuta 1996, korvaten aiemman yhteisen laulun Guinean-Bissaun kanssa. Vuoden 1999 perustuslaki vahvisti lauluun saman arvovallan kansallisena symbolina kuin lippuun ja vaakunaan.
Sanat.
"Sanat portugaliksi"
Canta, irmão
canta meu irmão
que a Liberdade é hino
e o Homem a certeza.
Com dignidade, enterra a semente
no pó da ilha nua
No despenhadeiro da vida
a esperança é do tamanho
do mar que nos abraça
Sentinela de mares e ventos perseverante
entre estrelas e o Atlântico
entoa o cântico da Liberdade
Canta, irmão
canta meu irmão
que a Liberdade é hino
e o Homem a certeza.
"Epävirallinen suomalainen käännös"
Laula, veli,
laula, veljeni,
sillä vapaus on laulu
ja ihminen varmuus.
Hautaa arvokkuudella siemen
alastoman saaren hiekkaan
Elämän kallionkielekkeellä,
toivo on kuin aava meri
joka meitä syleilee.
Merien ja tuulten järkkymätön vartija
tähtien ja Atlantin välissä
laula laulu vapaudelle!
Laula, veli,
Laula, veljeni,
Sillä vapaus on laulu
ja ihminen varmuus.
Cheyenne

Cheyenne on läntisissä Yhdysvalloissa sijaitsevan Wyomingin osavaltion pääkaupunki. Kaupungin pinta-ala on 57,9 km² (vettä 0,2 km²) ja asukasluku 56 915.
Kaupunki alkoi kasvaa vuonna 1867, kun sinne alettiin rakentaa rautatietä. Nopean kasvun takia kaupunki tunnettiin pian nimillä ”taianomainen kaupunki” ja ”tasankojen kuningatar”; sinne muutti neljässä kuukaudessa neljä tuhatta ihmistä, mikä tuohon aikaan oli valtava määrä. Nykyisin kaupungin asukkaista 88 prosenttia on valkoisia, 12,5 prosenttia latinoja ja noin kolme prosenttia mustia. Lisäksi on pienempiä väestöryhmiä.
Cheyenne on tunnettu kasvitieteellisistä puutarhoistaan.
Ee Mungu Nguvu Yetu

Ee Mungu Nguvu Yetu, englanniksi Oh God of All Creation ("Koko luomakunnan Luoja"), on Kenian kansallislaulu. Laulun on säveltänyt ja sanoittanut Graham Hyslop, Thomas Kalume, Peter Kibukosya, Washington Omondi ja George W. Senoga–Zake. Laulu otettiin käyttöön maan itsenäistyessä vuonna 1963. Se perustuu perinteiseen kenialaiseen kansanlauluun.
Sanat.
"Swahilinkieliset sanat"
Ee Mungu nguvu yetu
Ilete baraka kwetu
Haki iwe ngao na mlinzi
Natukae na undugu
Amani na uhuru
Raha tupate na ustawi.
Amkeni ndugu zetu
Tufanye sote bidii
Nasi tujitoe kwa nguvu
Nchi yetu ya Kenya
Tunayoipenda
Tuwe tayari kuilinda.
Natujenge taifa letu
Ee ndio wajibu wetu
Kenya istahili heshima
Tuungane mikono
Pamoja kazini
Kila siku tuwe na shukrani.
"Viralliset englanninkieliset sanat"
O God of all creation,
Bless this our land and nation.
Justice be our shield and defender,
May we dwell in unity,
Peace and liberty.
Plenty be found within our borders.
Let one and all arise
With hearts both strong and true.
Service be our earnest endeavour,
And our Homeland of Kenya,
Heritage of splendour,
Firm may we stand to defend.
Let all with one accord
In common bond united,
Build this our nation together,
And the glory of Kenya,
The fruit of our labour
Fill every heart with thanksgiving.
Epävirallinen suomalainen käännös
Koko luomakunnan Jumala,
Siunaa tätä maata ja kansaamme.
Olkoon oikeus kilpemme ja suojamme
Asukaamme yksimielisyydessä,
rauhassa ja vapaudessa.
Vallitkoon runsaus rajojemme sisällä.
Nouskaamme kaikki
vahvoin ja vilpittömin sydämin.
Olkoon palveleminen vakain toimemme,
ja kotimaatamme Keniaa,
loiston perintömaata,
puolustakaamme urheasti.
Rakentakaamme kaikki yksissä tuumin,
yhteen liitettyinä,
tätä kansakuntaamme yhdessä.
Ja Kenian kunnia,
työmme hedelmä,
täyttäköön sydämemme kiitollisuudella.
Jussi Uusipaavalniemi

Jussi Uusipaavalniemi (s. 19. kesäkuuta 1965) on suomalainen curlingpelaaja.
Hyvinkääläinen Uusipaavalniemi aloitti curlingin pelaamisen vuonna 1979. Miesten maajoukkueessa hän pelasi kaikkiaan kymmenet EM-kisat ja kuudet MM-kisat. Miesten maajoukkueen kapteenina hän toimi vuosina 1985—1992. Hänen paras sijoituksensa kapteenina on MM-kisojen viides sija vuodelta 1992. Nuoremman veljensä Markku Uusipaavalniemen johtamassa joukkueessa hän saavutti vuonna 1998 MM-pronssia. Uusipaavalniemi voitti Mixed Doubles -paripelimuodon MM-hopeaa yhdessä Anne Malmin kanssa Vierumäellä vuonna 2008 pelimuodon historian ensimmäisissä MM-kisoissa.
Suomen-mestaruuksia Uusipaavalniemi on voittanut kymmenen (1985–1991, 1994, 1996, 1997) curlingin normaalissa pelimuodossa. Sekajoukkueiden SM-kultaa Uusipaavalniemi on voittanut 2006, 2007 ja 2008. Mixed Doubles -paripelimuodon SM-kultaa Uusipaavalniemi voitti 2007 tämän pelimuodon ensimmäisissä SM-kisoissa.
Uusipaavalniemen pituus on 191 cm ja paino 125 kg. Koulutukseltaan hän on filosofian maisteri tietojenkäsittelytieteen alalta. Hän on selostanut curlingia Eurosport-kanavalla yhdessä Perttu Piilon kanssa.
Jonathan Demme

Robert Jonathan Demme (22. helmikuuta 1944 Baldwin, Hempstead, New York – 26. huhtikuuta 2017 New York) oli yhdysvaltalainen elokuvaohjaaja, -tuottaja ja -käsikirjoittaja sekä näyttelijä. Demme palkittiin parhaan ohjauksen Oscarilla elokuvastaan "Uhrilampaat" (1991).
Tuotantoyhtiönsä Clinica Esteticon Demme muodosti tuottajien Edward Saxonin ja Peter Sarafin kanssa. Yhtiö sijaitsi New Yorkissa viitisentoista vuotta.
Jonathan Demme oli vuonna 2002 kuolleen ohjaaja Ted Demmen setä. Jonathan Demme oli kahdesti naimisissa, ja hänellä on kolme lasta.
Demme kuoli kotonaan Manhattanilla 26. huhtikuuta 2017 ruokatorven syövän ja sydänsairauksien komplikaatioihin. Hän oli kuollessaan 73-vuotias.